廖行之
送程正翁解官归徽州
夫君貌瘠中甚腴，万卷抑塞蟠胸书。
文章有神贵有骨，小住金马论石渠。
青云可上不自喜，却下枳棘如栖梧。
勾稽五载信留滞，澹泊一意忘奔趋。
心研典坟畧鞶帨，腕脱笺牍疲鸿鱼。
诸公要人遍知己，争欲迎致沾波余。
代来秩满不得去，恳恳至挽桓君须。
平生不顾受知广，高兴忽动歌归欤。
湘江水落清彻底，桂棹可理真良图。
人生适意贵自得，怀土不为西风鲈。
一杯别酒聊复尔，千里明月非人殊。
修身善世本一理，聚首分袂皆同区。
它时用否犹故吾，寄书当道今何如。